Álmosd Község Önkormányzata Képviselő-testületének

**25/2017. (XI.17.)**

**ÖNKORMÁNYZATI RENDELETE**

 **a szociális célú tűzifa támogatás helyi szabályairól**

Álmosd Község Önkormányzatának képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8.a pontjában meghatározott feladatkörében eljárva a szociális célú tűzifa támogatás helyi szabályairól a következőket rendeli el:

**Általános rendelkezések**

**1.§**

(1) E rendelet célja, hogy Álmosd településen élők részére támogatást nyújtson szociális rászorultsága alapján. Tekintettel a törvényi felhatalmazásra meghatározza a természetben nyújtott szociális ellátás, rendkívüli települési támogatás, mint egyszeri tűzifa juttatás ellátási forma jogosultsági feltételeit, és az igénylés, odaítélés menetét.

(2) Álmosd Község Önkormányzata térítésmentesen tűzifát biztosít azon szociálisan rászoruló személynek, aki Álmosd Község bejelentett állandó lakóhellyel vagy tartózkodási hellyel rendelkezik és életvitelszerűen Álmosd községben él, és az e rendeletben meghatározott egyéb feltételeknek megfelel.

**A támogatás feltételei**

**2.§**

(1)  Természetben nyújtott szociális célú tűzifa támogatásban részesíthető az:

a) aki a szociális igazgatásról és szociális ellátásokról szóló törvény szerinti:

aa) aktív korúak ellátására, vagy

ab) időskorúak járadékára, vagy

ac) tekintet nélkül annak természetbeni vagy pénzbeli formában történő nyújtására - települési támogatásra jogosult, vagy

b) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család, vagy

c) akinek a családjában az egy főre jutó jövedelem nem haladja meg az öregségi nyugdíjminimum 200%-át, azaz 57.000 forintot.

(2) A jövedelem vizsgálata a helyi nyilvántartás figyelembevételével történik. Annak a kérelmezőnek, aki nem részesül települési lakhatási támogatásban, igazolnia kell a jövedelmét a kérelem benyújtásakor.

(3) Az (1) bekezdésben foglaltakon túl az Önkormányzat vissza nem térítendő tűzifát nem biztosít.

(4) A tűzifa támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(5) A tűzifa támogatás megítélésénél az elsődleges szempont a 2. § (1) bekezdésben foglalt minél több feltétel megléte.

**3.§**

(1) Nem jogosult szociális célú tűzifa támogatásra az a személy, család:

a) azon ingatlan vonatkozásában, mely tűzifával egyáltalán nem fűthető;

b) életvitele, jelenlegi anyagi helyzete nem indokolja a szociális tűzifa kérelem támogatását.

(2) Az üresen álló, nem lakott ingatlanra, amelyben életvitelszerűen senki sem él, a támogatás nem kérhető.

(3) Az Ügyrendi Bizottság abban az esetben sem támogatja a beérkező kérelmet, ha e rendelet 2.§ (1) bekezdés a)-d) pontjában szereplő feltételek érvényesülnek, de a kérelmező életvitele, anyagi helyzete nem indokolja a szociális támogatás megítélését.

(4) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel.

(5)  Amennyiben a jogosult az e rendelet alapján biztosított tűzifát értékesíti, vagy utólag megállapításra kerül, hogy azt nem az arra jogosult igényelte és kapta, a támogatott köteles az ingyenesen biztosított tűzifa 15.000 Ft+ AFA/m3 díjjal számolt arányos költségének visszafizetésére.

**A támogatás igénylésének menete**

**4.§**

(1) A támogatás megállapítása iránti eljárás az e rendelet 1. melléklete szerinti kérelemre indulhat.

(2) A kérelmeket 2018. január 2. napjától 2018. január 12. napjáig lehet a Polgármesteri Hivatalban benyújtani, ügyfélfogadási időben. A határidőn túl érkezett kérelmek jogvesztők. A 2018. január 12. után benyújtott kérelmeket a Bizottság elutasítja.

(3) A kérelmek elbírálásáról az Ügyrendi Bizottság legkésőbb 2018. január 19. napjáig dönt.

(4) Egy személynek vagy családnak adható tűzifa mennyisége 5m3 lehet.

(5) A döntést követő 10 napon belül az alpolgármester gondoskodik a tűzifa kiszállíttatásáról.

(6) A tűzifa átvételét a jogosult a rendelet 2. mellékletét képező átvételi elismervény aláírásával igazolja.

(7) A tűzifa szállításából származó költségek az önkormányzatot terhelik.

(8) Az önkormányzat a szociális tűzifában részesülőtől ellenszolgáltatást nem kér.

**5.§**

(1) A jogosultság és a kérelemben foglaltak valódiságának ellenőrzésére az eljárás során környezettanulmány végezhető.

(2) A támogatás kizárólagos forrása az Önkormányzat számára megállapított támogatás.

### Záró rendelkezések

**6.§**

(1) E rendelet a kihirdetést követő napon lép hatályba, és 2018. április 30-án hatályát veszti.

(2) A rendelet kihirdetésével egyidejűleg hatályát veszti Álmosd Község Önkormányzata Képviselő-testületének a szociális célú tüzelőanyag biztosításáról szóló 1/2017. (I. 5.) számú önkormányzati rendelete.

Álmosd, 2017. november 16.

**Markocsány Tamásné dr. Medve Erzsébet**

 alpolgármester jegyző

|  |
| --- |
| *Kihirdetési rendelkezés:* *A rendeletet kihirdettem:**Álmosd, 2017. 11. 17.* *dr. Medve Erzsébet* *jegyző* |

**1. sz. melléklet**

KÉRELEM

SZOCIÁLIS CÉLÚ TÜZIFA IGÉNYLÉSÉHEZ

Név: ………………………………………..

születési név: ………………………………

szül.hely.: ………………..…………………

szül. idő: ……………………………………

Anyja neve: :……………………………….

TAJ szám:…………………………………..

Álmosd, ………………………….. utca ……… szám alatti lakos kérem, hogy részemre Álmosd Község Önkormányzatának a szociális célú tűzifa támogatás helyi szabályairól szóló önkormányzati rendelete alapján szíveskedjenek természetbeni juttatásként tűzifát biztosítani.

Büntetőjogi felelősségem tudatában kijelentem, hogy a kérelemben megjelölt ingatlan, amelyben életvitelszerűen tartózkodom,  rendelkezik fatüzelésre alkalmas fűtési rendszerrel.

Tudomásul veszem, hogy amennyiben a támogatásként kiszállított tűzifa egy részét vagy egészét eladom, a támogatásként megállapított tűzifamennyiség árát és a kiszállított mennyiségre jutó szállítási költséget egy összegben köteles vagyok visszafizetni az Önkormányzatnak az erre kötelezést tartalmazó határozat jogerőre emelkedését követő három napon belül.

Megjegyzés: A szociális tűzifa igénylés jogosultja a kapott tűzifát a rendeletben foglaltak betartása mellett, saját járművel soron kívül elszállíthatja.

1. Kérem a szociális tűzifa kiszállítását.

2. A szociális tűzifát saját járművel soron kívül kívánom elszállítani.

Álmosd, 2018. ………………………..

 …………………………………

 Kérelmező

**A kérelem benyújtásának helye: Polgármesteri Hivatal.**

**Határideje 2018. január 12. (péntek) 1200.**

**Ha a megadott határidőben nem érkezik be kérelme, abban az esetben úgy tekintjük, hogy a szociális tűzifára nem tart igényt.**

**2. sz. melléklet**

**ÁTVÉTELI ELISMERVÉNY**

Alulírott…………………………………………. (anyja neve:………………………………...

születési hely, idő:………………………………………………………………………)  4285 Álmosd,………………………………………..alatti lakos aláírásommal elismerem, hogy a mai napon Álmosd Község Önkormányzata Képviselő - testületének a szociális célú tűzifa támogatás helyi szabályairól szóló ……/2017. (…………) sz. önkormányzati rendelete alapján megállapított természetbeni juttatásként ……. m3 mennyiségű tűzifát átvettem.

Álmosd, 2018. ………………………………….

……………………………………..                          …………………………………………

          átadó                                                                          átvevő